text: Laura er glad for den nye politiskole
  16 oktober 2018 kl. 14.37
  Tirsdag morgen rykkede de første politi-elever på den midlertidige vestdanske politiskole på Ryes Kaserne i Fredericia. Det har Laura fra Esbjerg længe set frem til.
  Laura Jokilehto fra Esbjerg har hidtil uddannet sig på Politiskolen i Brøndby - og tirsdag morgen var hun blandt de første, der flyttede ind på den nye vestdanske politiskole, der nu er åbnet i Fredericia. Her holder skolen til, inden den om to år rykker til Vejle.
  Tirsdag indledte de første syv klasser deres nye tilværelse i Fredericia. De omkring 160 politiskole-elever begyndte deres uddannelse på politiskolen i Brøndby i august.
  Laura Jokilehto, politi-elev, Esbjerg: "Med bopæl i Esbjerg bliver min hverdag noget lettere, når jeg nu kan køre frem og tilbage hver dag, hvor jeg i Brøndbytiden kun var hjemme i weekenderne."
  - Det har jeg set frem til. Med bopæl i Esbjerg bliver min hverdag noget lettere, når jeg nu kan køre frem og tilbage hver dag, hvor jeg i Brøndbytiden kun var hjemme i weekenderne, siger politi-elev Laura Jokilehto fra Esbjerg til TV SYD.
  Hun og hendes kammerater, der begyndte i dag, får følge af seks andre klasser, så til december vil der være 288 elever og 56 lærere på den vestdanske politiskole, hvilket er skolens maksimum.
  Flere politibiler i bybilledet
  Lederen af Den Vestdanske Politiskole, Bent Hedeager Nielsen, siger, at borgerne i Fredericia nok mest vil mærke poliiskolens tilstedeværelse ved, at der kommer lidt flere politibiler i gadebilledet.
  
  